DA Den Europæiske Unions Tidende C 32/22

Offentliggørelse af en ansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

2011/C 32/16

Denne offentliggørelse giver ret til at gøre indsigelse mod ansøgningen, jf. artikel 7 i Rådets forordning (EF) nr. 510/2006 (1). Eventuelle indsigelser skal være Kommissionen i hænde senest seks måneder efter datoen for offentliggørelsen.

ENHEDSDOKUMENT

RÅDETS FORORDNING (EF) Nr. 510/2006

»MANTECADOS DE ESTEPA«

EF-Nr.: ES-PGI-0005-0761-18.02.2009

BGB ( X ) BOB ( )

1. Betegnelse:

»Mantecados de Estepa«

2. Medlemsstat eller tredjeland:

Spanien

3. Beskrivelse af landbrugsproduktet eller fødevaren:

3.1. Produkttype:

Kategori 2.4: Brød, wienerbrød, kager, kiks og andet bagværk samt konfekturevarer

3.2. Beskrivelse af produktet med betegnelsen i punkt 1:

Betegnelsen »Mantecados de Estepa« er traditionelt blevet brugt som betegnelse for en type julekager, der fremstilles i Estepa. Disse julekager er i over 100 år blevet fremstillet efter den samme opskrift og er kendt som »Mantecados de Estepa«. De pågældende produkter sælges enten særskilt i individuelle emballager eller sammen med andre julekager som »polvorones«, »alfajores« og »roscos de vino«.

»Mantecados de Estepa« fremstår som ovnbagte små kager, der er fremstillet af en blanding af hvedemel, svinefedt og flormelis som fælles ingredienser, suppleret af andre ingredienser, der er beskrevet under punkt 3.3, alt efter hvilken slags »Mantecado de Estepa« der er tale om: med kanel, casero (hjemmelavet), med olivenolie, mandler, kakao, kokos, citron, hasselnød eller vanilje. Det er kun i de »Mantecados de Estepa«, der indeholder olivenolie, at svinefedtet erstattes af ekstra jomfru olivenolie. Kagerne har en varm brun farve, blød krumme, en fast, let krakeleret skorpe og en blød smag.

»Mantecados de Estepa« har rund form og vejer højst 50 gram.

Desuden skal de produkter, der fremstilles under betegnelsen »Mantecados de Estepa«, opfylde følgende fysiske og kemiske parametre:

— : vandindhold : under 5 % — : vandaktivitet : under 0,650 — : pH : under 6,5.

3.3. Råvarer (kun for forarbejdede produkter):

Arbejdsprocessen starter med en omhyggelig udvælgelse af råvarerne.

De fælles råvarer i fremstillingen er hvedemel, svinefedt og flormelis. Supplerende ingredienser: kanel, sesam, mandler, hasselnødder, kokos, kakao, naturlige aromaer (æteriske olier) i de forhold, der er angivet i nedenstående tabel. Det er kun i de »Mantecados de Estepa«, der indeholder olivenolie, at svinefedtet erstattes af ekstra jomfru olivenolie.

Fælles ingredienser Hvedemel 45-55 % 45-55 % 45-55 % 40-50 % 45-50 % 45-55 % 45-55 % 45-55 % 45-55 % Svinefedt 20-27 % 20-27 % 0 % 20-25 % 20-26 % 20-26 % 20-27 % 20-25 % 20-25 % Sukker 22-26 % 22-26 % 22-26 % 22-25 % 22-25 % 22-26 % 22-26 % 22-25 % 22-25 % Supplerende ingredienser Kanel 0,7-1 % 0,7-1 % 0,7-1 % 0,7-1 % 0-0,5 % 0-0,5 % 0-0,5 % 0-0,5 % 0-0,5 % Sesam 0,7-1 % 0,7-2 % 0,7-1 % 0-0,5 % 0 % 0 % 0 % 0 % 0 % Mandler 0 % 0 % 0 % ≥ 8 % 0 % 0 % 0 % 0 % 0 % Hasselnødder 0 % 0 % 0 % 0 % 0 % 0 % 0 % 8-9 % 0 % Kokos 0 % 0 % 0 % 0 % 5-10 % 0 % 0 % 0 % 0 % Kakao 0 % 0 % 0 % 0 % 0 % 2-6 % 0 % 0 % 0 % Ekstra jomfru olivenolie 0 % 0 % 20-26 % 0 % 0 % 0 % 0 % 0 % 0 % Æteriske olier 0-0,03% 0-0,03 % 0-0,03 % 0-0,03 % 0-0,03 % 0-0,03 % 0,05-1 % 0-0,03 % 0,05-1 % Kanel Casero Ekstra jomfru olivenolie Mandler Kokos Kakao Citron Hasselnødder Vanilje

Mel, svinefedt, sukker og mandler skal opfylde følgende fysiske, kemiske og organoleptiske krav:

— : Mel : hvidt, lugtfrit, neutral smag, udseende: uden urenheder og infestation; fugtighed: < 11,5 %; styrke (W): < 80 × 10 000 J; P/L-forhold (tenacitet/elasticitet): 0,3 til 0,5. — : Raffineret svinefedt : hvidt, neutral duft, neutral smag, udseende: fast og uden urenheder; syreindhold: < 0,15 % oliesyre; peroxidtal: < 2 meq O2/kg fedtstof; smeltepunkt: 32-36 °C (åbent kapillarrør); stabilitet: > 30 timer. — : Råt svinefedt : hvidt, neutral duft, neutral smag, udseende: fast og uden urenheder; syreindhold: < 0,5 % oliesyre; peroxidtal: < 3 meq O2/kg fedtstof; smeltepunkt: 32-36 °C (åbent kapillarrør); stabilitet: > 30 timer. — : Sukker : hvidt, lugtfrit, sød smag, udseende: uden klumper af nogen art. — : Mandler : marmorfarvet, frisk duft, sød smag, udseende: ovale gryn uden urenheder eller infestation; fugtighed: < 6,5 %.

Hvad angår tilsætningsstoffer, kan de anvendes, hvis de er tilladt i den gældende lovgivning.

3.4. Foder (kun for produkter af animalsk oprindelse):

—

3.5. Specifikke produktionsetaper, der skal finde sted i det afgrænsede geografiske område:

Fremstillingen og emballeringen skal finde sted i det afgrænsede geografiske område for at sikre produktets kvalitet. Kagerne bør emballeres enkeltvis lige efter fremstillingen og efter at være blevet afkølet til en temperatur under 10 °C. Dermed undgås det, at produktet smuldrer på grund af sin skrøbelighed, samtidig med at det sikres, at det bevarer de fysiske, kemiske og organoleptiske kendetegn, der er beskrevet under punkt 3.2.

3.6. Særlige regler vedrørende udskæring, rivning, emballering osv.:

Produktet skal emballeres enkeltvis, enten maskinelt med varmeforseglet cellofanpapir under flowpakningen eller maskinelt eller manuelt med silkepapir, som snos i begge sider. Emballeringen skal finde sted, når produkterne er blevet afkølet, således at der opnås en bedre håndtering og undgås eventuel kondensation i emballagen.

Det individuelt emballerede produkt kan markedsføres enkeltvis eller samlet i æsker, der er behørigt mærket og vejer mindst 100 g og højst 5 kg.

3.7. Særlige mærkningsregler:

Både de individuelle emballager og æskerne skal være forsynet med etiketter med angivelsen »Indicación Geográfica Protegida« og betegnelsen »Mantecados de Estepa« samt det tilhørende logo.

Hvis der er tale om æsker med blandinger med andre produkter, der ikke er omfattet af den beskyttede geografiske betegnelse, skal de »Mantecados de Estepa«, som indgår i blandingen, kunne identificeres som »Mantecado de Estepa« på de individuelle emballager, som også kan være forsynet med BGB-logoet; uden på æsken skal de pågældende »Mantecados de Estepa« dog kun være angivet som en del af indholdet uden anvendelse af BGB-logoet.

4. Præcis afgrænsning af det geografiske område:

Kommunen Estepa i provinsen Sevilla.

5. Tilknytning til det geografiske område:

5.1. Det geografiske områdes egenart:

Det er ikke noget tilfælde, at der i over et århundrede er blevet fremstillet »Mantecados de Estepa« i kommunen Estepa, og at disse produkter er vidt berømte og ansete som julebagværk; dette er resultatet af indsatsen og ildhuen i hver enkelt generation, som har søgt at opretholde og forbedre kvaliteten af disse lokale produkter. Det har også medført, at en stor del af befolkning i Estepa direkte eller indirekte deltager i fremstillingen af mantecados i højsæsonen fra september til december.

I denne periode lever og ånder Estepa for »Mantecados de Estepa«; der er meget få familier, som ikke traditionelt tager del i de arbejdsprocesser, der finder sted i de mere end 20 fabrikker, som nu fremstiller »Mantecados de Estepa«. Virksomhederne har dermed fået et stærkt familiemæssigt præg og videreføres fra generation til generation, således at visse fabrikker nu ledes af den tredje generation.

Som følge af den industrialisering, som fremstillingen af »Mantecados de Estepa« har undergået for at imødekomme efterspørgslen på markedet, er der opstået mange forskellige tilknyttede industrier, som er nødvendige for fremstillingen og markedsføringen af »Mantecados de Estepa«. Disse industrier spænder over mange forskellige aktiviteter fra varmeformning, trykning og råvareforsyning til automatisering af produktionskæderne.

5.2. Produktets specificitet:

»Mantecados de Estepa« er sødt bagværk fremstillet på grundlag af en omhyggelig udvælgelse af råvarer; produkterne fremstår som ovnbagte små kager, der er fremstillet af en blanding af hvedemel, svinefedt og flormelis, som er basisingredienserne, suppleret af andre ingredienser som f.eks. kanel eller mandler. De har rund form og vejer højst 50 gram.

»Mantecado de Estepa«-produkternes specificitet består i skorpens faste konsistens og krummens bløde konsistens, den let krakelerede overflade og den bløde smag samt den omstændighed, at forbruget er sæsonbestemt og topper omkring jul. I denne periode er de yderst populære, og de er i over 100 år blevet fremstillet efter samme opskrift.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB):

Den beskyttede geografiske betegnelse »Mantecados de Estepa« er baseret på det omdømme, produktet har opnået i de over 100 år, det er blevet fremstillet efter samme gamle opskrift.

År efter år tager Estepa del i sammensætningen af de spanske juleborde. Når rejsende ankommer til Estepa hen imod slutningen af september, løber deres tænder i vand ved den søde duft i byen — luften er fyldt med aroma af kanel, ristet sukker og maurisk sesam. På dette tidspunkt af året er de fleste af Estepas indbyggere i gang med at fremstille mantecados.

»Mantecados de Estepa« har oprindelse tilbage i det 16. århundrede. Dokumenterne i arkiverne i Santa Clara-klosteret i Estepa viser, at der dengang blev ansat konditorer til at imødekomme efterspørgslen fra Sevilla og Madrid, som produkterne blev sendt til. I klosteret opbevares henvisninger til fremstillingen af »Mantecados de Estepa« på grundlag af gamle opskrifter. Der blev fremstillet en blanding af korn og det overskydende svinefedt fra slagtningerne i december, hvilket forklarer, hvorfor disse produkter traditionelt er blevet spist omkring jul. Disse »svinefedtskager« blev fremstillet i alle hjem i Estepa i særlige beholdere til dette formål.

Micaela Ruiz Téllez (La Colchona), som blev født i Estepa i 1824 og døde i 1901, opfandt den nuværende form for mantecados. Hun fik den brillante idé, der gjorde opskriften til guld og dannede grundlaget for »Mantecado de Estepa«-produkternes berømmelse: for at forbedre smagen og opnå, at produkterne ikke gik i stykker under en eventuel langvarig transport, ændrede Micaela opskriften, idet hun bl.a. indførte tørringen af skorpen, som bibeholdt den bløde krumme. Dermed opstod de fine, bløde, sprøde og velsmagende »Mantecados de Estepa«, eftersom melet blev sigtet og ristet, hvilket bevirkede, at de nye mantecados var blødere end efter den oprindelige opskrift. I kraft af disse ændringer blev der skabt et produkt med stor prestige og vidt omdømme i konditorbranchen.

»Mantecados de Estepa« blev derefter en del af det klassiske udbud af juleprodukter til forbrugerne og har i meget lang tid været knyttet til navnet Estepa, da indbyggerne her har fremstillet disse produkter siden anden halvdel af det 19. århundrede. Således bredte navnet på disse julekager fra Estepa sig ud over Andalusiens grænser under betegnelsen »Mantecados de Estepa«.

En berømt journalist, Antonio Burgos, der arbejder som skribent for dagbladet ABC, har rost disse julekagers traditionelle karakter:

»… jeg må lovprise et foretagende i Estepa, hvis navn er uvedkommende, som har genfremstillet en juleæske netop således, som de var i gamle dage. Selve kartonæsken er et kunststykke, med prægede bogstaver, …, og indeni, som i gamle dage: mantecado, polvorón, alfajor, rosco de vino — for blot at nævne nogle eksempler. Det klassiske assortiment.« — Skrevet i ABC's udgave af 27. december 1986.

Henvisning til offentliggørelsen af varespecifikationen:

(Artikel 5, stk. 7, i forordning (EF) nr. 510/2006)

http://www.juntadeandalucia.es/agriculturaypesca/portal/export/sites/default/comun/galerias/galeriaDescargas/cap/industrias-agroalimentarias/denominacion-de-origen/Pliegos/Pliego_Mantecados_Estepa.pdf

(1) EUT L 93 af 31.3.2006, s. 12.